Mierkoles, Marso 20
Dika agpudpudot ta dakes laeng ti maaramidam.—Sal. 37:8.
Masansan a makayebkas iti nasakit a sasao dagiti tattao a nalaka nga agpungtot. Nalawag a saan a makatulong ti kasta nga ugali tapno agbalin a naragsak ti pamilia. Pagimbagantayo ti pakdaar ti Biblia maipapan iti panagpungtot, makapasakit a sasao, ken panagririaw. (Efe. 4:31) Makapaliday ta dagitoy nga ugali ket agresulta iti kinaranggas. Para iti daytoy a lubong, normal laeng ti panagpungtot, ngem saan a pakaidayawan dayta ti Namarsua. Para iti dadduma, masapul idi nga uksobenda dagita a makadangran nga ugali sakbay a maikawesda ti baro a personalidad. (Col. 3:8-10) Ti panagulbod ti maysa pay a karaman iti daan a personalidad. Kas pagarigan, gagangay a saan nga ibaga dagiti tattao ti eksakto a birokda tapno nababa ti buisda, wenno agulbodda tapno maliklikanda ti dusa dagiti basolda. Ngem saan a kasta ni Jehova ta isu ti “Dios ti kinapudno.” (Sal. 31:5) Kalikagumanna ngarud nga ‘agsao iti kinapudno,’ saan a ‘kinaulbod,’ ti “tunggal maysa” kadagiti adipenna. (Efe. 4:25; Col. 3:9) Ngarud, masapul nga ibagatayo ti pudno uray no nakababain wenno saantayo a pagsayaatan dayta.—Prov. 6:16-19. w17.08 18 ¶3, 5; 20 ¶12-13, 15
Huebes, Marso 21
Buyogen ti kinapardas agtaray ti saona.—Sal. 147:15.
Iwanwanwannatayo ita ni Jehova babaen ti Saona, ti Biblia. ‘Napardas nga agtaray ti saona,’ ta ipapaayannatayo a dagus iti naespirituan a panangiwanwan no kasapulantayo dayta. Panunotem dagiti pagsayaatan ti panagbasam iti Biblia, ti panangadalmo kadagiti publikasion nga ipapaay ti “matalek ken masirib nga adipen,” ti panagbuyam iti JW Broadcasting, ti pananglukatmo iti jw.org, ti pannakisaritam kadagiti panglakayen, ken ti pannakikaduam kadagiti kakabsat. (Mat. 24:45) Nadlawmo kadi nga alisto ni Jehova a mangiwanwan kenka? Ammo ti salmista nga espesial ti panangtrato ti Dios iti nagkauna nga ilina. Isuda laeng ti nakaitedan ti ‘sao’ ti Dios ken kadagiti “alagadenna ken dagiti hudisial a pangngeddengna.” (Sal. 147:19, 20) Espesialtayo met ita ta datayo laeng ti naawagan iti nagan ti Dios ditoy daga. Gapu ta naam-ammotayo ni Jehova ken iyap-aplikartayo iti biagtayo ti Saona, addaantayo iti nasayaat a relasion kenkuana. Kas iti nangisurat iti Salmo 147, saan kadi nga adu ti rasontayo a mangipukkaw iti “Idaydayawyo ni Jah” ken paregtaentayo met ti dadduma a mangipukkaw iti dayta? w17.07 20 ¶15-16; 21 ¶18
Biernes, Marso 22
Awan tao nga agserserbi kas maysa a soldado ti makiraman kadagiti panagkomersio iti biag, tapno magun-odanna ti anamong daydiay nangipasalista kenkuana kas maysa a soldado.—2 Tim. 2:4.
Dayta a balakad ni Pablo ket ikagkagumaan a suroten dagiti pasurot ni Jesus ita, agraman ti nasurok a maysa a milion nga agserserbi iti amin-tiempo. Lablabananda ti impluensia ti lubong ken saanda nga agpaallukoy kadagiti adbertismen ta silalagipda iti daytoy a prinsipio: “Ti nakabulod adipen iti tao nga agpapautang.” (Prov. 22:7) Kayat ni Satanas nga usarentayo ti amin a panawen ken pigsatayo a maadipen iti lubong ti komersio. Adda dagiti desision a mabalin a mangilumlom kadatayo iti utang iti adu a tawen. Kas pagarigan, panagutang iti dakkel para iti balay, panageskuela, nangina a lugan, ken uray nagarbo a kasar. Masiribtayo no pasimplientayo ti biagtayo ken liklikantayo ti umutang ken kissayantayo dagiti paggastuantayo. Iti kasta, nawayatayo nga agserbi iti Dios imbes nga agpaadipentayo iti sistema ti komersio ita.—1 Tim. 6:10. w17.07 10 ¶13
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn